Αναίρεση που άσκησε στις 23 Δεκεμβρίου 2024 ο HG κατά της αποφάσεως την οποία εξέδωσε το Γενικό Δικαστήριο (δέκατο τμήμα) στις 16 Οκτωβρίου 2024, στην υπόθεση T-494/23, HG κατά Επιτροπής
(Υπόθεση C-899/24 P)
Γλώσσα διαδικασίας: η γαλλική
Διάδικοι
Αναιρεσείων: HG (εκπρόσωπος: L. Levi, δικηγόρος)
Αντίδικος κατ’ αναίρεση: Ευρωπαϊκή Επιτροπή
Αιτήματα
Ο αναιρεσείων ζητεί από το Δικαστήριο:
να αναιρέσει την απόφαση του Γενικού Δικαστηρίου της 16ης Οκτωβρίου 2024, στην υπόθεση T-494/23,
κατά συνέπεια, να δεχθεί τα αιτήματα που είχε προβάλει πρωτοδίκως ο νυν αναιρεσείων και, ως εκ τούτου,
να ακυρώσει τις αποφάσεις περί συμψηφισμού της 10ης Οκτωβρίου 2022 (BUDG.C.4.001/AM/444), της 13ης Οκτωβρίου 2022 (BUDG.C.4.001/PRS/444), της 11ης Νοεμβρίου 2022 (BUDG.C.4.001/AM/444,3), της 12ης Δεκεμβρίου 2022 (BUDG.C.4.001/AM/444,4), της 9ης Ιανουαρίου 2023 (BUDG.C.4.001/AM/444,5), της 19ης Ιανουαρίου 2023 (BUDG.C.4.001/PRS/444,6), της 9ης Φεβρουαρίου 2023 (BUDG.C.4.001/LM/444), της 10ης Μαρτίου 2023 (BUDG.C.4.001/LM/444) και της 11ης Απριλίου 2023 (BUDG.C.4.001/PRS/444), οι οποίες αφορούν όλες ποσό ύψους 3.350 ευρώ, πλην της αποφάσεως της 13ης Οκτωβρίου 2022 που αφορά ποσό 274,59 ευρώ και εκείνης της 19ης Ιανουαρίου 2023 που αφορά ποσό 368 ευρώ·
καθόσον κρίνεται αναγκαίο, να ακυρώσει την από 5ης Μαΐου 2023 απόφαση περί απορρίψεως της διοικητικής ενστάσεως που υπέβαλε ο αναιρεσείων·
να υποχρεώσει την αντίδικο κατ’ αναίρεση στην επιστροφή των εισπραχθέντων δυνάμει των προσβαλλομένων αποφάσεων ποσών, ύψους 24.092,59 ευρώ, πλέον τόκων υπερημερίας υπολογιζόμενων με το επιτόκιο που εφαρμόζει η Ευρωπαϊκή Κεντρική Τράπεζα (ΕΚΤ), προσαυξημένο κατά 2 μονάδες·
να καταδικάσει την αντίδικο κατ’ αναίρεση στο σύνολο των δικαστικών εξόδων αμφοτέρων των βαθμών δικαιοδοσίας.
Λόγοι αναιρέσεως και κύρια επιχειρήματα
Προς στήριξη της αιτήσεως αναιρέσεως, ο αναιρεσείων προβάλλει τον ακόλουθο λόγο:
Η αναιρεσιβαλλόμενη απόφαση ενέχει πλάνη περί το δίκαιο ως προς τον καθορισμό του δημοσιονομικού κανονισμού που συνιστά τη νομική βάση και καθόσον με την εν λόγω απόφαση κρίθηκε ότι η εφαρμογή της συγκεκριμένης νομικής βάσεως δεν συνεπαγόταν την παραγραφή της προβαλλόμενης αξιώσεως – παράβαση του άρθρου 98 του δημοσιονομικού κανονισμού του 2018 και μη τήρηση της εύλογης προθεσμίας.
Η αναιρεσιβαλλόμενη απόφαση ενέχει παράβαση της υποχρεώσεως αιτιολογήσεως και της απαγορεύσεως αποφάνσεως ultra petita, καθώς και παραβίαση του δεδικασμένου εκ μέρους του πρωτοβάθμιου δικαστηρίου.
____________